AARHUS: Snart kan århusianere og turister opleve Aarhus fra toppen, når Salling åbner ny Rooftop café og bypark fredag 25. august.

Den nye tagterrasse er 2.000 kvadratmeter stor med grønne haver, scene, café og udstillingsområder. Planen er, at terrassen skal rumme alt fra open air-koncerter til julemarkeder. Terrassen har fået selskab af 90 specialfremstillede blomsterkummer og særlige blomster og træer fra det meste af Europa.

Anlægsgartnerfirmaet Buus & Co har knoklet både weekender og aftener for at skabe parkoplevelsen på Salling Rooftop. De har blandt andet stået for at udvælge 14 oliventræer, der kommer fra Italien, og tre bonsai træer, der kommer fra Holland.

- Vi er stolte over at have fået opgaven. Vi har blandt andet indrettet en japansk inspireret have og udvalgt et utal af planter, der kan klare de særlige vejrforhold, der er på taget. Det er et fantastisk projekt, som jeg håber, byen får meget stor glæde af, siger Tommy Bertelsen, afdelingschef for Buus & Co.

Projektet har kostet cirka 30 millioner kroner og er finansieret af Salling Fondene og Salling Aarhus. Sallings direktør, Marianne Bedsted, har tidligere udtalt til Århus Stiftstidende, at Salling Rooftop skal være en oase og et fristed for byens borgere og turister.

- Med byrummet og tagterrassen håber vi at kunne bidrage til den udvikling, der har gjort byen til et attraktivt sted at bo og besøge, sagde Marianne Bedsted dengang til Århus Stiftstidende.